म पहिलादेखि नै डीआईडी हेर्ने गर्दथेँ । साँच्चै भन्नुपर्दा म यो कार्यक्रमको निकै ठूलो ‘फ्यान’ थिएँ । यसबाटै म ‘इन्स्पायर्ड’ थिएँ । जहिले यो कार्यक्रम टेलिभिजनमा आउँथ्यो, म उक्त स्टेजमा आफूले नै नृत्य गरिरहेको सपना बुन्ने गर्दथेँ । यसमा सहभागी हुने मेरो ठूलै रहर थियो । जब ‘सिजन टु’ सिद्धियो, त्यतिबेला मैले डीआईडी लिटल मास्टर्स सिजन थ्रीका लागि अडिसन हुँदैछ भन्ने जानकारीसहितको विज्ञापन टेलिभिजनमा देखेँ । मलाई यसमा जसरी पनि भाग लिनुथियो । त्यसकारण कुदेर आफ्नो बाजे, ममी भएको ठाउँमा गएँ र आफ्नो कुरा भनेँ । मेरो यसप्रतिको ‘प्यासन’ बुझेर मेरो परिवारले मलाई यसका लागि बाटो खुलाइदिनुभयो । म भारत गएँ । यसरी मेरो डान्सको यात्रा सुरु भयो ।
